เขตหนองแขม เร่งแก้ไขปัญหาน้ำท่วม ปัญหาเส้นเลือดฝอยในพื้นที่
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังประชุมหารือแนวทางการแก้ปัญหาการปฏิบัติงานของสำนักงานเขตหนองแขม ว่า ปัญหาหลักของพื้นที่เขตหนองแขมคือปัญหาน้ำท่วม เนื่องจากมีหมู่บ้านจำนวนมากที่ขยายพื้นที่เข้ามาในเขตเกษตรกรรมเก่า ขณะนี้ได้ดำเนินการขุดลอกคูคลองต่างๆ เพื่อระบายน้ำให้ได้รวดเร็วขึ้น รวมถึงการทำเขื่อน การเพิ่มกำลังสูบน้ำและการทำอุโมงค์ลอดระบายน้ำ ส่วนปัญหาการจราจรติดขัดในพื้นที่ ขณะนี้ได้มอบหมายให้สำนักงานโยธาดำเนินการแก้ไขและขยายจุดคอขวดที่เป็นสะพานที่ทำให้เกิดการจราจรติดขัด สำหรับการดำเนินการแก้ไขจุดเสี่ยงในพื้นที่ เช่น จุดที่ไฟฟ้าไม่ติดหรือดับ ได้มอบหมายให้สำนักโยธาเป็นผู้รับผิดชอบดำเนินการเปลี่ยนหลอดไฟทั้งหมด รวมทั้งปรับปรุง ทาสี และติดตั้งไฟสัญญาณทางม้าลายต่างในพื้นที่เขตหนองแขมทั้ง 67 จุด ขณะที่ปัญหาฝุ่น PM2.5 ในพื้นที่ที่พบเป็นจำนวนมาก เนื่องจากเขตหนองแขมมีรถบรรทุกวิ่งตลอด 24 ชม. เพราะบริเวณใกล้เคียงมีจุดกระจายสินค้าและโรงงานอุตสาหกรรม อาจก่อให้เกิดปัญหาฝุ่น ได้สั่งการให้สำนักงานเขตตรวจกำชับการปล่อยมลพิษของโรงงานอุตสาหกรรม ให้สำนักโยธากำชับจุดก่อสร้างในพื้นที่ต้องไม่ก่อให้เกิดปัญหาฝุ่น หากตรวจพบว่าเกิดฝุ่นจากจุดก่อสร้าง จะให้หยุด การก่อสร้างชั่วคราวจนกว่าจะแก้ปัญหาได้ รวมถึงให้สำนักการจราจรและขนส่ง ดำเนินการควบคุมรถที่เข้ามาในเขตพื้นที่และให้โรงงานอุตสาหกรรมในกรุงเทพที่มีอยู่กว่า 6000 แห่ง ติดตั้งเซนเซอร์เพื่อตรวจวัดคุณภาพอากาศที่ปล่อยออกจากปล่องตลอด 24 ชั่วโมงนอกจากนี้ ผู้ว่าราชการกรุงเทพมหานคร ได้กล่าวถึงการแก้ไขปัญหาหาบเร่แผงลอยในพื้นที่เขตหนองแขม ว่า ได้ให้ทางสำนักงานเขตดำเนินการสำรวจและทำทะเบียนของผู้ค้าหาบแร่แผงลอยในพื้นที่ ซึ่งขณะนี้มีอยู่กว่า 300 ราย รวมถึงดูในพื้นที่ต่างๆ ว่าจุดไหนสามารถอนุญาตให้ค้าขายได้ แต่ทั้งนี้จะต้องไม่เบียดเบียนผู้ใช้ฟุตบาทและถนน โดยลำดับต่อไปจะตรวจสอบว่าผู้ค้าทั้ง 300 รายอยู่ในพื้นที่ไหนและจะเร่งดำเนินการแก้ไขปัญหาทันที